### Resume

Vejle Kommune har i dag en koncessionsaftale med AFA JC Decaux om byinventar herunder buslæskærme og toiletter. Aftalen udløber til december 2023 og skal genforhandles eller genudbydes.

### Sagsfremstilling

Da den nuværende koncessionsaftale mellem Teknik & Miljø og AFA JC Decaux udløber til december 2023 er Teknik & Miljø ved at undersøge mulighederne for en fremtidig finansiering af kommunens læskærme og toiletter.

Den nuværende aftale indeholder 43 buslæskærme, 1 toilet, 7 informationstavler og 7 informationsstander, som er reklamefinansierede og alle er placeret i Vejle by. AFA JC Decaux står for drift og vedligehold.

Når den nuværende koncessionsaftale udløber, er der fire modeller for den fremtidige finansiering af læskærme og toiletter:

1. der indgås en ny aftale på samme niveau med nuværende aftale
2. der indgås en ny aftale, hvor flere læskærme og toiletter finansieres via reklamer
3. der indgås en ny aftale med færre reklamefinansierede læskærme
4. der ikke indgås ny aftale, og Vejle Kommune etablerer og drifter selv nye læskærme og toiletter.

Teknik & Miljø anbefaler, at der i forhandlingsprocessen med koncessionstager tages udgangspunkt i model 1, hvor nuværende niveau af plakatreklamer fastholdes. Dog bør der i forhandlingsprocessen kunne accepteres en mindre reduktion eller forøgelse af reklameomfanget for sikre et smidigt forløb.

### Økonomi

Som udgangspunkt er der ved en koncessionsaftale ingen økonomiske konsekvenser for Vejle Kommune, da der ikke er penge mellem parterne. Betalingen for etablering og drift af læskærme og toiletter består af udnyttelsen af reklameretten. Det betyder, at hvis model 1 vælges, så vil der ikke være flere udgifter til drift og vedligehold af læskærmene.

Model 2 vil betyde, at det vil være muligt at reducere udgiften til kommunens øvrige læskærme og toiletter, men på bekostning af flere reklamer i bybilledet.

Model 3 vil medføre en engangsinvestering i et antal læskærme, samt drift og vedligehold af disse skærme. Der vil stadigvæk være reklamer i bybilledet men færre.

Model 4 vil betyde en engangsinvestering i 43 læskærme og 1 toilet samt drift og vedligehold af disse. Prisen for en ny læskærm er ca. 80.000 kr. og et toilet ca. 1 mio. kr. Der må således forventes en engangsinvestering på ca. 4,5 mio. kr. Derudover er der over en 15 årig periode en samlet driftsudgift på minimum 7 mio. kr.

### Klima og resiliensvurdering

Gode ventefaciliteter og toiletforhold understøtter den grønne mobilitet.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | Teknisk Udvalg godkender model 1. |

### Beslutning

Godkendt.